Alegeri prezidențiale în Republica Moldova, turul II: Sandu vs Stoianoglo. Val de alerte cu bombă la secții de vot, inclusiv în România
Peste 2,7 milioane de cetățeni cu drept de vot sunt așteptați astăzi la urne pentru a alege viitorul președinte al Republicii Moldova. Cetățenii moldoveni au de ales între actuala președintă proeuropeană Maia Sandu și fostul procuror Alexandr Stoianoglo, care, deși se revendică a fi tot proeuropean, este susținut de partidele și rețelele proruse. Dezvăluiri ale presei independente de la Chișinău au arătat că Stoianoglo este promovat de rețeaua controlată de oligarhul fugar Ilan Șor, care folosește sume imense pentru a atrage votanți de partea candidatului protejat de la Moscova. În primul tur al alegerilor, Maia Sandu a obținut 42,49% din voturi, în timp ce socialistul Alexandr Stoianoglo a fost votat de 25,95% dintre alegători. De asemenea, referendumul pentru aderarea Republicii Moldova la Uniunea Europeană a fost aprobat la limită, cu 50,46% din voturile exprimate.